POETRY ON FILM

Poeżiji magħżula minn Dr Immanuel Mifsud

VICTOR FENECH

FUQ GĦOLJIET DINGLI

Mitoloġiku l-għabex fuq l-għoljiet Dingli.

Mifrud mit-thewdin u t-twerdin tas-Seklu

Għoxrin, nistħajlu ħrafa minn Elf Lejl u Wieħed:

il-qamar ximitarra bla maqbad,

kampnar imqareb jixxabbat fuq għolja,

qanpiena lubiena tinbex is-skiet …

Max-xefaq blati mitħna wara mitħna tar-riħ,

’il bogħod, f’mogħdija sserrep bejn ħitan tas-sejjieħ,

ħmar, bidwi, karettun –

fdal ta’ Malta antika …

*“The industrial deadlock continued today …”*

Nitfi r-radju, kull ħoss jgħib,

u ninża’ minn fuqi is-seklu tar-rgħib.

VJAĠĠ

Hemm gżira sigrieta li xi darba għad nilħaqha. Hemm gżira misterjuża li xi darba għad naraha.

Dal-vjaġġ ġewwieni jidher mhu se jaqta’ qatt. Żejt u skwalli l-baħar, issa jofrogħ issa ċatt. Jiżżarrat biċċa biċċa drapp il-qlugħ mar-rwiefen ors jissielet jittanta jagħti lqugħ. Fissa ħarsti dritta r-rotta, jien naqdef ir-riħ jimbotta. U l-gżira tal-misterju tidher/teħdel, tiċkien/tikber, bħal miraġġ tgħaġġel/titnikker…

Ilhom jidhru ċpar is-siġar fuq ix-xatt. Imma l-gżira ’l bogħod ’il bogħod ma tasal qatt. Fuq l-għoljiet tal-ġibs bajdana f’tarf is-sur, pagoda fjamma sewda tiġi u tmur …

Hemm gżira sigrieta li xi darba għad nilħaqha. Hemm gżira misterjuża li xi darba għad naraha.

KOS, DIX-XITA!

Kos, kif sabbtet f’daqqa din ix-xita!

Kif baram f’daqqa dan ir-riħ!

Ftit ilu konna ta’ xulxin

immellislek sbulek qastan –

u int, qattusa fessudija,

xufftejk ħnejjiet ċirasa

fi tbissima bellusija.

U mellistek fi mkejjen privati

u dħakt u bkejt u tnegħidt

u għidtli ‘biżżejjed’ u għidtli ‘kompli’.

U skirna u tirna, imreżaq tlajjajna

f’għadajjar pistaċċa f’għelieqi tajjar.

Imbagħad minn imkien

minn kullimkien

baram goff ir-riefnu,

ix-xita sabbtet saff fuq saff –

u ħassejtni bħal wieħed

li xiref iżżejjed fuq xifer il-baħħ.

MARIA GRECH GANADO

POLARITÀ

Kien hemm tifel minsuġ

mir-ragħwa tal-baħar

imnaqqax bil-fidda tal-qamar.

Kien hemm xwejħa magħġuna

mill-ħamrija tal-art

imdehba mir-raġġi tax-xemx.

U kif setgħu jiltaqgħu,

jinħabbu, jingħaqdu,

jekk mhux fil-ħolm li ħlomt jien?

SETTEMBRU

Għadda s-sajf

is-sajf li xorobni

is-sajf li nixxifni

is-sajf li ħaraqni

u waslet warajh il-ħarifa,

mhux kif kont stennejtha

bħala l-bidu tax-xitwa

iżda biss bħala tmiem,

tmiem is-sajf.

RELAZZJONI

Għall-ewwel kulma lgħabna

onġi onġi onġella,

u wara ftit, id f’id,

dawra durella.

Iss’ iżda logħba noli

li aktarx ma tintemm qatt.